সংস্কৃতায়ন (ভাষা)
সংস্কৃতায়ন বলতে সংস্কৃত ভাষার বিভিন্ন বৈশিষ্ট্য, যেমন শব্দকোষ ও ব্যাকরণ, অন্য ভাষায় চালু করার প্রক্রিয়াকে বোঝায়। এটি অনেকসময় কোনো ভাষা সম্প্রদায়ের হিন্দুকরণ কিংবা কোনো সম্প্রদায়ের মধ্যে আরও উচ্চবর্ণের মর্যাদা চালু করার সাথে সম্পর্কিত। দক্ষিণ ও দক্ষিণপূর্ব এশিয়ার অনেক ভাষা ঐতিহাসিকভাবে সংস্কৃত বা তার উত্তরসূরী (প্রাকৃত ভাষা ও আধুনিক ইন্দো-আর্য ভাষাসমূহ) দ্বারা প্রভাবিত। দক্ষিণ এশিয়ায় সংস্কৃতায়ন অনেকসময় ফার্সিকরণ ও ইংরেজিকরণের বিপরীতধর্মী, যার অন্যতম নমুনা হচ্ছে হিন্দুস্তানি ভাষা। হিন্দুস্তানি ভাষার সংস্কৃতায়িত, ফার্সিকৃত ও ইংরেজিকৃত রূপ যথাক্রমে হিন্দি, উর্দু ও হিংলিশ নামে পরিচিত। দক্ষিণ এশিয়ায় ব্রাহ্মণ ও হিন্দু জাতীয়তাবাদীদের মধ্যে সংস্কৃতায়নের সমর্থন সবচেয়ে বেশি।